Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за Закон за изменение и допълнение на 
Закона за лечебните заведения

(Обн., ДВ, бр. 62 от 1999 г.; изм. и доп., бр. 88 и 113 от 1999 г.; 
попр., бр. 114 от 1999 г.; изм. и доп., бр. 36, 65 и 108 от 2000 г.; 
Решение № 11 на Конституционния съд от 2001 г. - бр. 51 от 2001 г.; 
изм. и доп., бр. 28 и 62 от 2002 г., бр. 83, 102 и 114 от 2003 г., бр. 70 от 2004 г., 
бр. 46, 76, 85, 88 и 105 от 2005 г. и бр. 30, 34 и 59 от 2006 г.)

§ 1. В чл. 3 се правят следните изменения и допълнения:
1. В ал. 1 накрая се поставя запетая и се добавя “както и като дружества по законодателството на държава - членка на Европейския съюз, или на друга държава - членка на Европейското икономическо пространство, при спазване изискванията на този закон”.
2. Алинея 5 се изменя така:
„(5) За лечебните заведения по ал. 1 се прилагат разпоредбите на Търговския закон и Закона за кооперациите, съответно за чуждестранните дружества - националното законодателство на държавата по регистрация, доколкото в този закон не е предвидено друго.”
§ 2. Създава се чл. 17а:
„Чл. 17а. (1) В медицинския, медико-денталния и диагностично-консултативния център могат да се разкриват звена, в които акушерки самостоятелно оказват акушерски грижи.
(2) Видовете дейности, които се извършват в звената по ал. 1, се определят в съответствие с наредбата по чл. 7, ал. 1 от Закона за съсловната организация на медицинските сестри, акушерките и асоциираните медицински специалисти.

(3) Звената по ал. 1 се ръководят от лица с образователно-квалификационна степен „бакалавър” по специалността „акушерка” и с професионален стаж не по-малко от две години.
(4) Редът за извършване на дейност в звената по ал. 1 се урежда с правилника за устройството, дейността и вътрешния ред на съответното лечебно заведение.”
§ 3. В чл. 36, ал. 1 след думата „кооперации” се добавя „както и като дружества по законодателството на държава - членка на Европейския съюз, или на друга държава - членка на Европейското икономическо пространство” и се поставя запетая.
§ 4. В чл. 36а, ал. 1 след думите „акционерно дружество” се поставя запетая, добавя се „както и като дружества по законодателството на държава - членка на Европейския съюз, или на друга държава - членка на Европейското икономическо пространство” и се поставя запетая.
§ 5. В чл. 37, ал. 1 след думата „кооперации” се поставя запетая, добавя се „както и като дружества по законодателството на държава - членка на Европейския съюз, или на друга държава членка на Европейското икономическо пространство” и се поставя запетая.
§ 6. В чл. 40, ал. 1 се правят следните изменения и допълнения:
1. В т. 1 накрая се поставя запетая и се добавя „а за дружествата, регистрирани в държава - членка на Европейския съюз, или в друга държава - членка на Европейското икономическо пространство - документ за актуална регистрация по националното законодателство, издаден от компетентен орган на съответната държава”.
2. Създава се нова т. 7: 
„7. удостоверението за вписване в регистъра на районната колегия на Българската асоциация на професионалистите по здравни грижи - за акушерките, които ще работят в звената по чл. 17а;”.
3. Досегашните т. 7 - 11 стават съответно т. 8 - 12, като в т. 9 думите “издадено по реда на чл. 164 от Закона за териториално и селищно устройство, а когато не се изисква такова разрешение - заключение от регионалната инспекция по опазване и контрол на общественото здраве” се заличават.

§ 7. В чл. 47 се правят следните изменения и допълнения:
1. В т. 1 накрая се поставя запетая и се добавя „а за дружествата, регистрирани в държава - членка на Европейския съюз, или в друга държава - членка на Европейското икономическо пространство - документ за актуална регистрация по националното законодателство, издаден от компетентен орган на съответната държава”.
2. В т. 8 думите “издадено по реда на чл. 164 от Закона за териториално и селищно устройство, а когато не се изисква такова разрешение - заключение от регионалната инспекция по опазване и контрол на общественото здраве” се заличават.
§ 8. В чл. 51а, ал. 2, т. 1 накрая се поставя запетая и се добавя „а за дружествата, регистрирани в държава - членка на Европейския съюз, или в друга държава членка на Европейското икономическо пространство, - документ за актуална регистрация по националното законодателство, издаден от компетентен орган на съответната държава”.
§ 9. В чл. 54, ал. 1 накрая се поставя запетая и се добавя “съответно за чуждестранните дружества - националното законодателство на държавата по регистрация, доколкото в този закон не е предвидено друго”.

Преходна и заключителна разпоредба
§ 10. Законът влиза в сила от датата на влизане в сила на Договора за присъединяване на Република България към Европейския съюз.

Законът е приет от XL Народно събрание на …………………… 2006 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Георги Пирински)

М  О  Т  И  В  И

към проекта на Закон за изменение и допълнение на Закона за лечебните заведения

Със законопроекта се правят промени в Закона за лечебните заведения в четири направления:
1. Разпоредбите на § 1, 3, 4, 5, § 6, т. 1, § 7, т. 1, § 8 и 9 са продиктувани от необходимостта за премахване на ограниченията по отношение на дружествата на държава - членка на Европейския съюз, или на друга държава - членка на Европейското икономическо пространство, в областта на правото на установяване и свободното предоставяне на нефинансови услуги.
С предложените промени се предвижда възможност от датата на влизане в сила на Договора за присъединяване на Република България към Европейския съюз лицата, регистрирани като дружества по законодателството на държава - членка на Европейския съюз, или на друга държава - членка на Европейското икономическо пространство, да могат да извършват дейност след регистрация или разрешение при условията и по реда на Закона за лечебните заведения както местните лица, регистрирани по Търговския закон или по Закона за кооперациите.
В законопроекта под термина дружества по законодателството на държава - членка на Европейския съюз, или на друга държава - членка на Европейското икономическо пространство, се разбира определението, дадено в чл. 48 на Договора за създаване на Европейските общности, а именно: ”Дружества или фирми” означава дружества или фирми, създадени в съответствие с гражданското или търговското право, включително кооперации и други юридически лица, които се регулират от публичното или частното право, с изключение на онези с идеална цел.”
2.С § 2 и § 6, т. 2 се регламентира възможността в медицинските, медико-стоматологичните и диагностично-консултативните центрове да се разкриват звена, в които акушерки самостоятелно оказват общи и специални акушерски грижи. Предвижда се видовете дейности, които могат да се извършват в тези звена, да се определят с наредбата по чл. 7 от Закона за съсловната организация на медицинските сестри, акушерките и асоциираните медицински специалисти. Съгласно предложения законопроект тези звена могат да се ръководят от лица с образователно-квалификационна степен „бакалавър” по специалността „акушерка” и с професионален стаж не 
по-малко от две години.

3. В § 6, т. 3 и в § 7, т. 2 са предвидени и изменения, свързани с привеждането на разпоредбите на Закона за лечебните заведения в съответствие с терминологията на Закона за устройство на територията.

ЗА МИНИСТЪР-ПРЕДСЕДАТЕЛ:

							(Ивайло Калфин)